Tootespetsifikaadi olulise muudatuse heakskiitmise taotluse avaldamine vastavalt Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punktile a

(2022/C 307/10)

Käesoleva dokumendi avaldamine annab õiguse esitada muutmistaotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51 kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga

„Pa de Pagès Català“

ELi nr: PGI-ES-0880-AM01 – 17.6.2021

KPN ( ) KGT (X)

1. Taotlejate rühm ja õigustatud huvi

Consejo Regulador de la Indicación Geográfica Protegida Pa de Pagès Català [KGT „Pa de Pagès Català“ reguleeriv asutus] C/ Pau Claris, 134, 4o 08009 Barcelona ESPAÑA

E-post: secretaria@padepagescatala.org

Internet: padepagescatala.org

Kaitstud geograafilise tähisega toote „Pa de Pagès Català“ reguleerivasse asutusse kuuluvad kõik toote „Pa de Pagès Català“ tootjad ning asutusel on õigustatud huvi esitada muudatuse taotlus.

2. Liikmesriik või kolmas riik

Hispaania

3. Tootespetsifikaadi osa, mida muutmine hõlmab

☐ Toote nimetus

☒ Toote kirjeldus

☐ Geograafiline piirkond

☐ Päritolutõend

☒ Tootmismeetod

☐ Seos piirkonnaga

☒ Märgistus

☒ Muu: kontrolliasutus ja õigusnõuded

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline.

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Kaitstud geograafilise tähisega toode „Pa de Pagès Català“ registreeriti 2013. aastal ühenduse kaitstud päritolunimetuste ja kaitstud geograafiliste tähiste registris komisjoni rakendusmäärusega (EL) nr 140/2013 (ELT L 47, 20.3.2013). Mõned aastad käigus olnud tootespetsifikaadi teatud aspekte on vaja muuta, et võtta arvesse toote valmistamisel kasutatavate põhimõtete kaasajastusi ja süsteemide parandusi. Kavandatud muudatused on järgmised.

Toote kirjeldus (tootespetsifikaadi punkt B)

a) Välimus

Muudatus seisneb leivasisu värvuse muutmises, nimelt võib see olla veidi tumedam, st kreemjas ja valge. Täpsemalt on tootespetsifikaadi punkti b.2 (leiva omadused) sõnastus

„Leivasisus on suured ja ebaühtlaselt paigutunud augud. Sisu on kasutatava jahuga sarnast valget värvi (...)“

asendatud järgmisega:

„Leivasisus on suured ja ebaühtlaselt paigutunud augud. Sisu värvus varieerub valgest kreemjani, sõltuvalt kasutatud jahu saagisest (...).“

Muudatuse põhjus: muudatusega laiendatakse leivasisu värvuseskaalat, värvus ei pruugi olla vaid valge, tingituna allpool selgitatud ja põhjendatud muutusest jahudes, mida lubatakse kasutada kaitstud geograafilise tähisega leiva valmistamisel (muudatus c). Praegu kehtiva tootespetsifikaadi algses sõnastuses märgitakse, et leivasisu on samasuguse valge tooniga nagu kasutatud jahu, kuid nüüd on leiva valmistamisel tavaks kasutada suurema saagisega jahusid, mis on tumedamad. Võimalus lisada väike protsent rukkijahu tähendab samuti tumedama jahu kasutamist, mistõttu leivasisu ei ole enam nii valge kui varem.

b) Pakkumisviis

Tootespetsifikaadi punktis b.3 (pakkumisviis) kirjeldatud kaitstud geograafilise tähisega toote „Pa de Pagès Català“ pätsi suurust on muudetud, kuna pätsi kaks kindlat kaaluvarianti, 0,5 kg ja 1 kg, on asendatud erisuguste variantidega 200 grammist 3 kilogrammini. Ka on välja jäetud pätsi suurus sentimeetrites.

Muudatuse põhjus: praegune tootespetsifikaadi versioon sisaldab üksnes kõige tavalisemaid pätsi suurusi, st 400–500 g ja 800–1 000 g pärast küpsetamist, võtmata arvesse, et pagarid on traditsiooniliselt valmistanud eri suurusega pätse. Nüüd on eesmärk laiendada kaitstud geograafilise tähisega pätside kaaluvariante, et oleks esindatud väiksemad pätsid, mida nüüd tarbijad eelistavad, ja suuremad pätsid, mida on alati valmistatud, kuigi linnaoludes harvemini (see on ka põhjus, miks need esimeses versioonis puuduvad).

Praktilistel põhjustel on otsustatud jätta kirjeldamata kõik muud tunnused peale pätsi suurust määratleva kaalu. Pätsid on ümmargused ja vormitud pigem käsitsi kui vormide abil. Käsitsi valmistatava toote täpseid mõõtmeid määrata on raske ja ka tarbetu, eriti kui kaaluvariante on sedavõrd palju. Mõõtmed sõltuvad ka muudest teguritest, nagu näiteks järgnev kergitamine. Need pakkumisviisi kirjelduse muudatused ei mõjuta mingil viisil kaitstud geograafilise tähisega toote kvaliteeti.

Muudatused a ja b mõjutavad ka koonddokumendi punkti 3.2 (toote kirjeldus).

Tootmismeetod: koostisosad (tootespetsifikaadi punkt E.1)

Mõnda punktis E.1 kirjeldatud koostisosa on muudetud.

c) Jahu

Kasutatavaid jahu tüüpe ja nende kvaliteediparameetreid tuleb laiendada. Praegune sõnastus („Nisujahu: W vahemikus 150–240 ja P/L vahemikus 0,4–0,6“)

on asendatud järgmisega:

„Kasutatavad jahud või jahusegud võivad koosneda kõrreliste sugukonda nisu perekonda kuuluva taime mis tahes sordist, mis liigitatakse keskmiseks, kõvaks või väga kõvaks ja millel on erinev saagis ja jahvatusmeetod. Kui kasutatakse jahusegu, peab lõplik segu vastama keskmise, kõva või väga kõva jahu reoloogilistele omadustele ja parameetritele. Kuni 10 % (kogu tainas kasutatavast jahust) võib olla rukkijahu.“

Muudatuse põhjus: Hispaania praegustes õigusaktides (1. detsembri 2016. aasta kuninglik dekreet nr 677/2016, millega kiidetakse heaks jahu, jämejahu ja muud jahvatatud teraviljatooted) liigitatakse jahu eri tüüpe vastavalt nende sobivusele leivavalmistamiseks ja eristatakse nende tehnilisi omadusi (valgusisaldus, kõvadus (W) ja langemisarv). Kolm esitatud kategooriat (keskmine, kõva ja väga kõva) on geograafilise tähisega kaitstud leiva valmistamiseks ideaalsed jahutüübid. Seetõttu arvame, et piisab heakskiidetud jahutüüpidest ega ole tarvidust lisada täpsustatud parameetreid, mis sisaldusid tootespetsifikaadi eelmises versioonis.

Samal põhjusel sooviksime pakkuda võimalust lisada kuni 10 % rukkijahu, sest see parandab pätsi maitset ja värvust. Rukkijahu, mis mõned aastad oli kõrvale jäetud, on nüüd edukalt taas kasutusse võetud.

d) Muudetud on ka lubatud juuretiste kirjeldust ja liike. Praeguses tootespetsifikaadis märgitakse, et kasutatud „juuretis“ on „aktiivne juuretis“, millest kasutatakse kindlat osa („15–20 % kasutatava jahu kogusest“). Teeme ettepaneku muuta lõigu pealkirja (asendada „juuretis“ sõnadega „juuretis või kääritatud tainas“) ja selgitada, et enamasti kasutatakse „aktiivset juuretist“, mis aga ei ole ainus meetod kaitstud geograafilise tähisega toote „Pa de Pagès Català“ valmistamiseks. Pakutav sõnastus on järgmine: „Juuretis või kääritatud tainas: juuretis või kääritatud tainas lisatakse tainale, et leib kerkiks. Kõige sagedamini kasutatav kääritatud tainas koosneb eelmise õhtu „aktiivsest juuretisest“, millele lisatakse jahu ja vett ning vahel soola; tainast hoitakse jahedal temperatuuril, et pikendada kerkimisprotsessi. See etapp toimub vähemalt üks kord ja seda võidakse mitu korda korrata. Protsessi võib automatiseerida ja juuretist võidakse pidevalt uuendada. Teised käärimisomadustega tainaliigid, millele võib lisada pärmiannuse, on samuti vastuvõetavad.“ Muudatuse põhjus: kõigepealt on muudetud lõigu pealkirja, kus „juuretis“ on asendatud sõnadega „juuretis või kääritatud tainas“. Selle põhjuseks on muudatused riiklikes õigusaktides. 26. aprilli 2019. aasta kuninglikus dekreedis nr 308/2019, millega kiidetakse heaks leiva kvaliteedistandard Hispaanias, on „juuretise“ mõistet kitsendatud: see tähistab kindlat liiki kääritatud tainast, mis on läbinud vaid iseenesliku kerkimise ja millele pärmi ei ole lisatud. Teiseks on otsustatud lubada kasutada eri tüüpi kääritatud tainaid (millele võib lisada pärmi ja/või soola), jättes selle otsuse iga pagari enda teha.

e) Soovitame jätta välja soola maksimumkoguse (mis praeguses tootespetsifikaadi versioonis on sätestatud 1,8 %na jahu kogusest). Muudatuse põhjus: soola maksimumsisaldus jäetakse välja, sest selle väärtus tugines riiklikule õigusaktile, mis kehtis KGT heakskiitmise ajal, kuid 26. aprilli 2019. aasta kuninglik dekreet nr 308/2019, millega kiidetakse heaks leiva standard, tühistas selle. Praeguse kvaliteedistandardi artikli 11 lõikega 2 sätestatakse soola maksimumkogus valmistootes. Selles on esitatud väärtused 1,31 g või 1,66 g soola 100 g leiva kohta, sõltuvalt kasutatud katsemeetodist. Arvestades, et riiklikud tehnilised ja tervise-eeskirjad on muutunud ning selleks, et muudatusi saaks kergesti viia vastavusse kohustuslike sätetega, oleme otsustanud, et see lõik on tarbetu ja tuleks välja jätta.

f) Mis puudutab pärmi, siis soovitame mitmekesistada küpsetuspärmi variante. Praeguses tootespetsifikaadis on öeldud, et kasutada tuleb press- või pulberpärmi. Pakutav sõnastus on järgmine: „Pärm: võib lisada mitmesugusel kaubanduslikul kujul olevat pärmi (Saccharomyces cerevisiae L.), nii et see moodustaks maksimaalselt 2 %. Seda kogust võib vähendada, kasutades kääritatud tainast ja pikemaid kerkimisaegu kui tootespetsifikaadis sätestatud miinimumaeg.“ Muudatuse põhjus: praeguses sõnastuses kasutatakse „kaubanduslik pärm pressitud või pulbrilisel kujul“, kuid on ka teistsuguseid pärmivorme, näiteks vedelpärm. Eesmärk on kohandada tootespetsifikaat turureaalsusega, ilma et väheneks KGTga hõlmatud toote kvaliteet. Tootespetsifikaadi punkti „koostisained“ tehtud muudatused c, d ja e mõjutavad ka koonddokumendi punkti 3.3 (tooraine).

Tootmismeetod (tootespetsifikaadi punkt E.2)

Kavandatud muudatused seoses KGTga leiva tootmisprotsessiga nõuavad tootespetsifikaadi punkti E.2 (tootmismeetod) muutmist.

g) Mis puudutab sõtkumist, on praegune sõnastus järgmine: „Sõtkumine Sõtkuda võib käsitsi või mehaaniliste vahendite abil. Sõtkumise aeg on 20–30 minutit, sõltuvalt sõtkumisvahendi liigist. Kõigepealt segatakse koostisaineid mõni minut aeglaselt ja siis kiiremini, nii kaua kui vaja, tainast kahjustavalt mõjutamata. Taina temperatuur peab jääma vahemikku 22–28 oC, et järgnev kerkimine oleks edukas.“ Pakutav sõnastus on järgmine: „Taina sõtkumine või töötlemine on protsess, kus leiva koostisained segatakse käsitsi või mehaanilise abivahendiga. Taina temperatuur pärast sõtkumist peab jääma vahemikku 22–28 oC, et järgnev kerkimine oleks edukas.“ Muudatuse põhjus: kuigi tootespetsifikaadi praeguses sõnastuses öeldakse, et sõtkumise aeg varieerub 20st 30 minutini sõltuvalt kasutatava sõtkumisvahendi liigist, ei olnud algses tootespetsifikaadis tegelikult lubatud sõtkumisaeg õigesti sätestatud, sest silmas peeti vaid üht liiki sõtkumisvahendit (labadega). Teist liiki sõtkumisvahendid, näiteks spiraalsed, vajavad lühemat sõtkumisaega, kuna suudavad saavutada palju suurema pöörete arvu minutis kui labadega sõtkumisvahendid. Seetõttu ei ole sõtkumisaja täpne sätestamine hea mõte, sest aeg sõltub kasutatava sõtkumisvahendi liigist. Sõltumata kasutatavast sõtkumisvahendist on ideaalsete sõtkumistingimuste määramisel olulised taina temperatuur ja pagari teadmised, kuna need on tegurid, mis tagavad järgneva kerkimise edukuse.

h) Mis puudutab taina seismise etappi, siis nüüd on selgelt määratletud, et see võib toimuda kontrollitud tingimustega kerkimiskambris. Seda ei olnud tootespetsifikaadi algversioonis märgitud. Selle punkti selgitamist peetakse asjakohaseks, et näidata, nii nagu ka kerkimise viimase etapi korral, et see etapp võib toimuda pagariärile iseloomulikes tingimustes või kontrollitud tingimustega kerkimiskambris, mis võimaldab töö toimumiskohas temperatuuri ja niiskustingimusi paremini kontrollida. See on pigem selgitus kui muudatus, sest sellele võimalusele oli protsessi teistes etappides, mitte aga selles konkreetses punktis osutatud.

i) Mis puudutab lõplikku kerkimist, siis esialgses tootespetsifikaadis on öeldud: „Kui päts on vormitud, peab laskma sel vähemalt 3 tunni jooksul jätkuvalt kerkida.“ Pakutav sõnastus on järgmine: „Kui päts on vormitud, peab laskma sel vähemalt 3 tunni jooksul jätkuvalt kerkida. Kui tainas või tainapallid jäetakse seisma kauemaks kui igaks etapiks ettenähtud 15 minutit, võib vähendada lõpliku kerkimise kestust selle lisaaja võrra, mille jooksul tainas ja/või tainapallid seisid. Toatemperatuuril pagaritöökojas võib suvel lõpliku kerkimise aega vähendada maksimaalselt 30 minutit, et vältida leiva ülekerkimist.“ Muudatuse põhjus: on levinud tava, et pagar jätab taina või tainapallid seisma pikemaks ajaks. Eesmärk on parandada leiva maitset ja lõhna. Seismisperioodi pikendamine lubab pagaril sageli vähendada lõpliku kerkimise aega. Seega jätame selle pagari otsustada, kuidas valmistamisprotsessis kerkimisaega jagada, kui kogu kerkimisaeg on vähemalt 3 tundi ja 30 minutit. Meie maa tüüpiline kliima tähendab ka, et suvel on temperatuur väga kõrge. Pagaritöökojas, kus puudub kliimaseade, võib temperatuur ulatuda üle 40 oC, kui kasutatakse ahjusid ja muid seadmeid. See mõjutab taina temperatuuri, kuna selle optimaalne maksimaalne temperatuur on 28 oC Seega paneme ette, et otseste protsesside korral võib kogu kerkimisaega vähendada 30 minuti võrra, et vältida leiva ülekerkimist.

j) Minimaalset küpsetustemperatuuri on vähendatud 160 oC-ni (praegu on see 180 oC). Seda vähendamist on vaja, et kohandada küpsetamistingimused uute väiksemate leivapätside jaoks. Nagu on selgitatud muudatuses b, on lisatud väiksemad pätsid. Väiksemate pätside puhul võib olla vaja väiksemat küpsetustemperatuuri.

k) Tootespetsifikaadi punkt „Müügiks pakkumise viis ja pakendamine“ sisaldab võimalust, et suuremaid pätse müüakse kaalu järgi. Esialgse tootespetsifikaadi kohaselt võib leivapätsi müüa vaid tervikuna või kliendi soovi korral tükeldada viiludeks. Muudatuse põhjus: nüüd, kus on lisatud üle 1 kg kaaluvad pätsid, nagu eelnevalt muudatuses b nõutud ja selgitatud, tuleb arvesse võtta selle mõju müügiprotsessile. Kliendid on traditsiooniliselt ostnud leiba kaalu järgi, kui nad ei taha tervet pätsi. Seetõttu on otstarbekas lubada pätse müüa kaalu järgi (ühe tükina) ja mitte vaid terve või viilutatud pätsina nagu seni. Tootespetsifikaadi punkti „Tootmismeetod“ muudatustest mõjutavad muudatus j (küpsetustemperatuur) ja muudatus k (müük kaalu järgi) ka koonddokumenti (vastavalt punktid 3.4 ja 3.5).

Eeskirjad märgiste kohta

l) Mis puudutab märgistamist, siis on tehtud vormilised muudatused, mis tagavad kogu märgistusnõudeid käsitleva teabe olemasolu samas punktis. Nimelt on tootespetsifikaadi punkti H (Märgistus) lisatud tõik, et KGTga hõlmatud leiba turustatakse nummerdatud pakendites. Muudatuse põhjus: tõik, et KGTga hõlmatud leiba turustatakse nummerdatud märgistega, oli kirjas tootespetsifikaadi lõigus pealkirjaga „Müügiks pakkumise viis, pakendamine ja märgistamine“, kuid seda teavet ei olnud lisatud märgistust käsitlevasse punkti H. Peeti asjakohaseks lisada kogu märgistusteave tootespetsifikaadi samasse punkti ja seetõttu on punkti H sõnastust vastavalt muudetud. Koonddokumendis ei täpsustatud, et leiva müügipakendid peavad olema nummerdatud. Kuna see tava on tähtis, tagamaks KGTga toote jälgimise, lisatakse teave koonddokumendi punkti 3.6.

Muu

m) Kontrolli- ja sertifitseerimisasutus (punkt G): Sertifitseerimisasutuse andmeid on ajakohastatud. Täpsemalt, ajakohastatud on sertifitseerimisasutuse nimi, sest kuigi asutus on sama, on selle nime muudetud. Ka on ajakohastatud vastav postiaadress ja e-posti aadress. Viide standardile ISO 45011 on asendatud viitega standardile ISO/IEC 17065:2012.

n) Riiklikud õigusnõuded (punkt I): See punkt on välja jäetud, kuna määruses (EL) nr 1151/2012 seda ei nõuta.

KOONDDOKUMENT

„Pa de Pagès Català“

ELi nr: PGI-ES-0880-AM01-17.6.2021.

KPN ( ) KGT (X)

1. Nimetus

„Pa de Pagès Català“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

Toode „Pa de Pagès Català“ on traditsiooniline ümmargune leib, millel on krõbe koorik ja pehme, suurte aukudega sisu ning mida peab alati vormima käsitsi. Kogu protsessi käigus järgitakse traditsioonilist valmistusviisi, mille hulka kuuluvad aeglane kerkida laskmine ja küpsetamine tulekindla põhjaga ahjus.

Nimetatud KGT-ga hõlmatud leival on järgmised omadused.

Välimus

Tegemist on ümaraks vormitud talupojaleivaga.

Leivasisus on suured ja ebaühtlaselt paigutunud augud. Sisu on valget kuni kreemjat värvi, sõltuvalt kasutatud jahust ja püsib kaua pehme. Poorne leivasisu on toote põhitunnus, mis on pagarite oskusteabe ja pika kogemuse tulemus.

Koorik on paks ja krõbe, kuldpruuni värvusega ning küpsemise ajal lõhenenud kohtades on praod.

Organoleptilised omadused

Leib on väga aromaatne ja maitseküllane, teatava hapuka alatooniga, ning säilitab värskuse ja meeldiva tekstuuri 8–9 tundi pärast küpsetamist.

Pakkumisviis

Leiba valmistatakse 200–3 000 g kaaluvate pätsidena, mis on kujult ümmargused ja pealt küpsemise käigus loomulikul moel veidi lõhenenud.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kasutatavad jahud või jahusegud võivad koosneda kõrreliste sugukonda nisu perekonda kuuluva taime mis tahes sordist, mis liigitatakse keskmiseks, kõvaks või väga kõvaks ja millel on erinev saagis ja jahvatusmeetod. Kuni 10 % (kogu tainas kasutatavast jahust) võib olla rukkijahu.

Vesi: jahule lisatakse 60–70 % ulatuses vett (l vett/kg jahu).

Juuretis või kääritatud tainas: lisatakse kultiveeritud juuretist või kääritatud tainast. See saadakse enamasti eelneva kergitamisega.

Pärm (Saccharomyces cerevisiae L.): kuni 2 %

Keedusool

3.4. Täpsustage tootmise erietapid, mis peavad toimuma määratletud geograafilises piirkonnas

Kogu tootmisprotsess peab toimuma määratletud geograafilises piirkonnas:

a) sõtkumine

b) taina seismine Selles etapis sõltub leiva aroomi kujunemine kõige rohkem pagari oskustest. Lisaks soodustab taina seismine sõtkumise käigus moodustunud valguvõrgustiku tugevnemist ja mõjutab taina vormitavust;

c) taina tükkideks jagamine

d) tainapallide vormimine

e) tainapallide seismine

f) leibade vormimine Leivad tuleb vormida käsitsi, mehaaniline vormimine on keelatud;

g) kergitamine

h) sisselõike tegemine

i) küpsetamine KGTga „Pa de Pagès Català“ hõlmatud leiba võib küpsetada üksnes ahjudes, millel on tulekindel põhi, mis hajutab kuumust. Sobiv küpsetamistemperatuur on vahemikus 160–230 °C. Iga pagar kasutab oma isiklikku oskusteavet, kui küpsetamisel on vaja lisada auru, mis aitab kaasa kooriku lõpliku välisilme saavutamisele.

j) Jahutamine

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Kaitstud geograafilise tähisega leiba „Pa de Pagès Català“ müüakse terve pätsina ja viilutamata. Toodet müüakse pakendatult. Iga päts pakendatakse eraldi ja lubatud on kasutada üksnes paberist või mõnest muust säästvast, biolagunevast ja keskkonnasõbralikust materjalist kotte.

Pakendamine peab toimuma müügiasutuses vahetult enne lõpptarbijani jõudmist, kuna pakendisse sulgemine võib kiirendada olukorda, kus leivasisu niiskus jõuab koorikuni, muutes selle pehmeks ja venivaks ning vähendades leiva krõbedust ja poorset tekstuuri.

Üksnes juhul, kui klient seda soovib, võib leiva müügihetkel tükeldada viiludeks. Üle 1 000 g kaaluvaid pätse võib müüa kaalu järgi ja järelejäänud tükke võib viilutada või jätta viilutamata.

3.6. Sellise toote märgistamise erieeskirjad, millele registreeritud nimetus viitab

KGTga tootel „Pa de Pagès Català“ on oma logo, mis lisatakse pakendatud lõpptootele. Kõikidel ettevõtjatel, kes täidavad KGT tootespetsifikaadis esitatud nõudeid, on õigus kasutada kaitstud geograafilise tähise „Pa de Pagès Català“ logo.

KGTga hõlmatud leiva puhul kasutataval pakendil peab olema seerianumber ja pakend peab kandma KGT nimetust „Pa de Pagès Català“, selle logo ja KGT ELi sümbolit.

KGT logo mustvalge kujutis:

KGT logo Pantone värvid: leivalabidas 457, leiva vari 265, leivakoorik 124.

4. Geograafilise piirkonna täpne määratlus

Kaitstud geograafilise tähise „Pa de Pagès Català“ geograafiline tootmispiirkond hõlmab kogu Kataloonia autonoomset piirkonda.

5. Seos geograafilise piirkonnaga

5.1. Geograafilise piirkonna eripära

Terves Kataloonia autonoomses piirkonnas nime all pa de pagès tuntud leib „Pa de Pagès Català“ on selle piirkonna ajalooliselt kuulsaim leib. Juba nimetuse pa de pagès etümoloogia annab selget tunnistust sellest, et leib on pärit maapiirkonnast. Pagès tähendab katalaani keeles talupoega. Leib pa de pagès oli toode, mida talupojad kõikjal Kataloonias oma tarbeks valmistasid. Kuna leiba valmistati nii talumajades (masía) kui ka külas asuvates elumajades, on see tugevalt käsitööndusliku iseloomuga. Maapiirkondade pagarid valmistasid samuti seda leiba, kuna see säilis mitu päeva värskena ja sobis seega suurepäraselt külaelanikele. Selle ümmarguse kujuga leiva peamine tunnus on käsitsi vormimine, aeglane kergitamine ja küpsetamine tulekindla põhjaga ahjus, mis on üle kuue sajandi püsinud traditsioon.

Leiva pa de pagès valmistamistraditsiooni anti edasi isalt pojale sajandite vältel. Edasi anti nii kodustes tingimustes kui ka leivatöökodades valmistamise nippe. Just maapiirkondade pagarid viisid leiva pa de pagès XVI–XVIII sajandil Kataloonias aset leidnud maalt linna kolimiste käigus järk-järgult üle kogu riigi suurte linnade ja linnaümbruse tarbijateni.

XIX sajandi lõpus viisid teatavad ajaloosündmused selleni, et leiba „Pa de Pagès Català“ hakati pidama Kataloonia kõige iseloomulikumaks pagaritooteks. Barcelona 1888. ja 1929. aasta maailmanäitused, mis langesid kokku Kataloonia industrialiseerimisega, soodustasid talupoegade massilist rännet selle piirkonna pealinna. Tuhanded inimesed jätsid maha oma kodukülad Kataloonia kesk- ja lõunaosas, otsides paremaid elatise teenimise võimalusi Barcelona tehastes või muudes tööstuskeskustes, nagu Manresa, Reus jne. Nende inimeste hulgas oli palju neid, kes töötasid oma kodukülades pagaritena või valmistasid oma kodudes leiba pa de pagès. Paljud nende seast leidsid tööd mitte tehastes, vaid linnade pagariärides, mis pidid valmistama leiba üha kasvavale elanikkonnale.

Ent samal ajal kui need inimesed pagariäride töölistena integreerusid, muutusid leivasektori töömeetodid, kuna kasutusele võeti masinad ja seni kasutatud jahudest rafineeritumad jahud. Sel ajal hakati tootma baguette’i-laadseid leibu, mida oli lihtsam ja kiirem valmistada kui traditsioonilisi talupojaleibu. Uued linlased olid siiski jätkuvalt uhked oma traditsioonilise leiva üle ja küsisid pagariäridest leiba pa de pagès, mistõttu linnade pagariärid pakkusid ühtlasi nii uudset baguette’i-laadset leiba kui ka talupojaleiba.

Leiba pa de pagès peeti sel ajal juba kogu Kataloonias traditsiooniliseks käsitööleivaks, vanaks heaks leivaks, mida söödi juba ammustest aegadest peale ja millel ei olnud midagi ühist uute leivasortidega. Selline maine on säilinud tänaseni. Leiba peeti sedavõrd tähtsaks, et ühte katalaani köögi kuulsaimat rooga, tomatileiba (katalaani keeles pa amb tamàquet) ei kujutata ette muu leivaga kui „Pa de Pagès Català“.

Viis, kuidas leiba pa de pagès Barcelonas ja muudes Kataloonia tööstuslinnades valmistati, laienes XIX ja XX sajandil kõikjale Katalooniasse. Valmistusviis ei ole muutunud ja on säilitanud oma põhijooned viimased 100 aastat, nagu kinnitavad Kataloonia pagarite järeltulijad. Leiba valmistatakse endiselt aeglaselt, pöörates erilist tähelepanu selle küpsemisele ja mõjule, mida tekitab vastavalt pagari oskusteabele lisatud aur, mis annab leivakoorikule selle lõpliku välisilme.

5.2. Toote eripära

Leib „Pa de Pagès Català“ on Kataloonia pagaritoodete silmapaistvaim esindaja. Tegu on pikalt kerkida lastava leivaga, mis vormitakse käsitsi ja mida küpsetatakse pikalt tulekindla põhjaga ahjus. Leival on krõbe, kuldpruun koorik ja pehme, poorne ja suureauguline sisu, mis säilitab värskuse ja meeldiva tekstuuri 8–9 tundi pärast küpsetamist. Nimetatud omadused, mis on Kataloonia pagarite oskusteabe ja pika kogemuse tulemus, annavad sellele leivale tunnusjooned, mis on püsinud algusest peale muutumatuna ja on võimaldanud hoida toote mainet tänaseni.

5.3. Põhjuslik seos geograafilise piirkonna ja toote erilise kvaliteedi, maine või muude omaduste vahel

Omadused, mis seovad toodet geograafilise piirkonnaga, seonduvad peamiselt selle ajaloolise maine ja valmistusprotsessi käsitlevate teadmiste põlvest põlve muutumatul kujul edasiandmisega Kataloonia pagarite seas. Tootel on sedavõrd hea maine, et leib „Pa de Pagès Català“ on katalaani köögi asendamatu koostisosa.

Leib „Pa de Pagès Català“ on Kataloonias juba sajandeid tuntud kui kvaliteetne käsitöötoode, kusjuures selle kvaliteet on sageli olnud ka vaidluste põhjustajaks. Barcelona Ülikooli professor Antoni Riera osutab oma uurimuses Kataloonia XIV–XVIII sajandi linnades toimunud leiva valmistamise, müügi ja tarbimise kohta, et XVIII sajandi Barcelonas oli üks tüliõun leib, mida toodi linna maapiirkondadest. Riera ütleb täpsemalt järgmist: „pa de pagès, mida tuuakse ümberkaudsetest küladest“. On lihtne mõista, miks tekkisid pinged linnas tegutsevate ja väljastpoolt Kataloonia pealinna tulevate pagarite vahel: leib pa de pagès oli kvaliteetsem kui Barcelona pagarite toodang ning seepärast eelistasid tarbijad just seda. Ajaloolane Jesús Ávila kinnitab muudest asulatest Barcelonasse toodava leivaga seoses järgmist: „Linnaelanikud eelistasid leiba, mida valmistasid Sant Jeroni mungad Vall d’Hebronis. Lisaks leivale pa de pagès olid populaarsed ka piirkondlikud, näiteks Vallsist ja Reusist pärit leivad, prantsuse baguette’i-laadne leib ning leivakesed llonguets.“ Sellest nähtub, et ajaloolased pidasid leiba „Pa de Pagès Català“ juba vähemalt alates XVIII sajandist Katalooniale omaseks erilise kvaliteediga tooteks.

Ka teised leivaasjatundjad, gastronoomid ja ajaloolased (F. Tejero, X. Barriga, J. C. Capel, E. Rosset, P. Roca) viitavad oma teostes korduvalt Katalooniale omasele leivale „Pa de Pagès Català“.

Ühtlasi on huvitav näha, kuidas leib ainulaadse elemendina kiiresti ka Hispaania kunstis omaks võeti. Leiva „Pa de Pagès Català“ puhul võib üht ammusemat kujutist kohata Pia Almoina de Lleida (XIV–XV saj) seinamaalidel, kus on näha vaeste inimeste laud suurte ümmarguste leibadega, mis erineb selle ajastu jõukamate ühiskonnaklasside tarbitavatest leibadest. Heites kiire pilgu kunstiajaloole, tuleks ühtlasi osutada traditsioonilist Kataloonia leiba kujutavatele konkreetsetele teostele, nagu Picasso ja Dalí maalid (XX sajandi alguses ja keskpaigas), aga ka rahvusvaheliselt vähem tuntud kunstnike natüürmordid eelmise sajandi lõpust.

Tuleb rõhutada, et tänu leiva „Pa de Pagès Català“ tähelennule hakatis sarnaseid leibu nimetama samuti pa de pagès, seda näiteks Baleaaridel ja Katalooniaga piirnevatel aladel, nagu Huesca või Castellón. Selle tõsiasja toob välja hispaanlaste toitumisharjumuste uurija ja levitaja ning toidukriitik José Carlos Capel („El pan. Elaboración, formas, mitos, ritos y gastronomía“, Barcelona, Montserrat Mateu, 1991), kes väidab, et „nimetust pan de payés kasutatakse selliste leibade tähistamiseks, mis üritavad oma välimuse ja maitseomaduste poolest jäljendada suurepärast Kataloonia leiba, seda enamasti edutult.“

Leiva pa de pagès kindlast juurdumisest Kataloonias annavad tunnistust leivahindade ametlikud nimekirjad, mida avaldati Hispaania eri piirkondades riigi ametiasutuste järelevalve all. Neljas Kataloonia provintsis võib kuni leivahindade vabakslaskmiseni 1986. aastal leida nimekirjades leiba pa de payés, samas kui Baleaaridel oli nimetatud üksnes pan de flama (tavaline baguette’i-laadne leib) ja leib, mida kohapeal tunti kui payès, ei olnud nimekirjas.

Viimastel aastatel on paljudes ajakirjanduslikes artiklites rõhutatud nende kõikjal Kataloonias asuvate pagarite meisterlikkust, kes on sajandite vanustes põlvest põlve edasi antavates perepagaritöökodades säilitanud leiva „Pa de Pagès Català“ oma eritoodete hulgas.

Viide tootespetsifikaadi avaldamisele

Kuni muudatust menetletakse, võib kaasajastatud tootespetsifikaadiga tutvuda järgmise lingi abil: http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-pa-pages-catala-modificacion.pdf, ja niipea, kui muudatus on heaks kiidetud, tehakse see kättesaadavaks siin: http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/en-vigor/

(1) ELT L 343, 14.12.2012, lk 1.